
Vírusosan mennyit fogyasztunk? Az élelmiszer-kiskereskedelem helyzete a válság alatt

A 2019 végén Kínából kitört koronavírus-járvány és a vírusnak köszönhető válság a gazdaság minden szereplőjére hatással volt. Kutatásom középpontjában a háztartások fogyasztásában bekövetkezett változások megfigyelése áll a kiskereskedelmi szektor vizsgálatán keresztül.
A kutatás fő kérdése az, hogy megtudjam, miként változott a fogyasztásunk a járványhelyzet következtében az élelmiszer-kiskereskedelemmel foglalkozó vállalkozások helyzetelemzésén keresztül nézve. Kiemelném, hogy a kutatásom kifejezetten vállalkozási oldalról vizsgálódik a 2018 és 2020 közötti időszakban azok teljesítményének mérésén keresztül. A kutatás megkezdése előtt feltételeztem, hogy a pandémia eddigi időszakában az élelmiszer jellegű fogyasztás visszaszorul, mivel például a jövedelmek csökkentek (pl. elbocsátások, fizetés nélküli szabadság stb. miatt), ezáltal a vizsgált vállalkozói szektor helyzete is romlott.
Feltételezéseim alapján az alábbi hipotéziseket állítottam fel, melyek teljesülését vizsgáltam meg:
H1: A pandémia időszakában a vizsgált élelmiszer-kiskereskedelemmel foglalkozó vállalkozások forgalma csökkenő tendenciájú.
H2: A pandémia időszakában a vizsgált élelmiszer-kiskereskedelemmel foglalkozó vállalkozások rentabilitása romló tendenciájú.
H3: A pandémia időszakában a vizsgált élelmiszer-kiskereskedelemmel foglalkozó vállalkozások termelékenysége/hatékonysága szintén romló tendenciát mutat.
H4: A vizsgált időszakban a vállalkozások piaci pozíciója változott.
A hipotéziseim igazolására a legnagyobb, hazánkban országos lefedettséggel rendelkező kiskereskedelmi-üzletláncok helyzetét vizsgálom meg forgalom, rentabilitás, termelékenység és hatékonyság szempontjából.
A témafeldolgozást elméleti megalapozással indítottam, amelyben a kiskereskedelmi, majd bővebben az élelmiszer-kiskereskedelmi szektort jellemzem és mutatom be. Az empirikus kutatási rész az általam végzett mérésekből adódó számításokból, a piaci pozícionálás metódusának meghatározásából és megalkotásából tevődik össze. Az adatok feldolgozását pénzügyi-statisztikai módszerekkel végzem el (mutatószámok, trendek, felbontás módszere stb.), melyhez az MS Excel programot, illetve annak adatelemzési (pl. korrelációanalízis) lehetőségeit használom.
A kutatásom eredményei, megállapításai hozzájárulhatnak egy jelenlegihez hasonló krízishelyzet során megjelenő hatások kimutatásához, értelmezéséhez. Kutatásommal továbbá gazdagítani kívánom a témában fellelhető kutatások, tanulmányok körét.



